钦定古今图书集成/明伦汇编/官常典/第612卷 > 王堂
## 钦定古今图书集成/明伦汇编/官常典/第612卷 > 王堂

按《后汉书》本传，“堂字敬伯，广汉郪人也。初举光禄茂
才，迁谷城令，治有名迹。永初中，西羌寇巴郡，为民患。
诏书遣中郎将尹就攻讨，连年不克。三府举堂治剧，
拜巴郡太守，驰兵赴卤，斩卤千馀级，巴、庸清静，吏民
生为立祠。刺史张乔表其治能，迁右扶风。安帝西巡，
阿母王圣、中常侍江京等并请属于堂，堂不为用。掾”
史固谏之，堂曰：“吾蒙国恩，岂可为权宠，阿意以死守
之。”即日遣家属归，闭阁。上病，果有诬奏堂者。会帝崩，
京等悉诛，堂以守正见称。永建三年，征入为将作大
匠。四年，坐公事左转议郎，复拜鲁相，政存简一，至数
年无辞讼。迁汝南太守，搜才礼士，不苟自专。乃教掾
史曰：“古人劳于求贤，逸于任使，故能化清于上，事缉
于下。其宪章朝右，简核才职，委功曹陈蕃匡政理务，
拾遗补阙，任主簿应嗣，庶循名责实，察言观效焉。”自
是委诚求当，不复妄有辞教，郡内称治。时大将军梁
商及尚书令袁汤以求属不行，并恨之。后庐江贼迸
入弋阳界，堂勒兵追讨，即便奔散，而商、汤犹因此风。
州奏堂在任无警，免归家。年八十六卒。遗令薄敛，瓦
棺以葬。子稚，清行不仕。曾孙啇，益州牧刘焉以为蜀
郡太守，有治声。